KFOR uklanja, Srbi grade barikade
KFOR je uklonio šljunak sa prilaza na prelazu Jarinje, ali je nekoliko desetina Srba par sati posle toga počelo da gradi novu barikadu
Pripadnici mirovnih snaga na Kosovu su danas oko 13 časova po lokalnom vremenu na prelazu Jarinje na severu Kosova buldožerima uklonili šljunak, koji su lokalni Srbi postavili kako bi blokirali put preko tog administrativnog prelaza. KFOR je zatim na mesto uklonjene barikade postavio prepreku, tzv. ježa, ali je on u međuvremenu uklonjen. Administrativni prelaz Jarinje je zatvoren za saobraćaj, a prilaz nije dozvoljen ni pešacima jer je to KFOR-ova zaštićena zona. Zamenik šefa UNMIK-a na Kosovu, Robert Sorensen posmatrao je uklanjanje barikada i pozvao okupljene građane da ostanu mirni jer se nasiljem ništa ne može postići. Komandant KFOR-a Erhard Drevs je došao na Jarinje pošto su uklonjene barikade, gde je trebalo da se sastane sa predsednikom opštine Leposavić, Brankom Ninićem. Do susreta, međutim, nije došlo jer je Drevs, prema rečima Ninića, morao da ode pre nego što je on stigao. Ninić je prisutnima poručio da se do rešenja trenutne krize može doći isključivo mirnim putem. “ Nekoliko desetina Srbia je zatim na oko 300 mesta od prelaza počelo da gradi novu blokadu. Prema izveštajima agencija, na okolnim brdima, na svaka dva metra, nalaze se naoružani vojnici američkog KFOR-a, koji prate situaciju i ne dozvoljavaju nikome da se približi tom prostoru. U međuvremenu, helikopteri KFOR-a sletali su u zonu prelaza, dovozeći vojnike i burad sa gorivom.